አምነስቲ ኢንተርናሽናል ያወጣው መግለጫ የተዛባና ሚዛናዊነት የጎደለው መሆኑን የአማራ ክልል ገለፀ
አዲስ አበባ፦ አምነስቲ ኢንተርናሽናል ያወጣው መግለጫ የተዛባና ሚዛናዊነት የጎደለው መሆኑን የአማራ ክልል ገለፀ።
የክልሉ የመንግሥት ኮሙዩኒኬሽን ጉዳዮች ጽሕፈት ቤት ዋና ዳይሬክተር አቶ ግዛቸው ሙልነህ ጉዳዩን አስመልክቶ ትናንት በሰጡት ጋዜጣዊ መግለጫ፣ አምነስቲ ኢንተርናሽናል በአማራ ክልል በማዕከላዊና ምዕራብ ጎንደር ዞኖች በነበረው ችግር ላይ ያቀረበው ሪፖርት ከግጭቱ መነሻ ምክንያት ጀምሮ በርካታ ክፍተቶች ያሉት፣ የተዛባና በአንድ ወገን መረጃዎች ላይ የተመሠረተ ሚዛናዊነት የጎደለው መሆኑን አስታውቀዋል።
የቅማንት የራስ አስተዳደር ጥያቄ በሕገ መንግሥቱ መሠረት ቀደም ሲል ምላሽ ያገኘ መሆኑ የሚታወቅ ነው ያሉት ሃላፊው፣ ይሁን እንጂ የተወሰኑ ጽንፈኛ የታጠቁ ሃይሎች በሕወሓት እየተደገፉ የራሳቸውን ፍላጎት ለመጫን በፈጠሩት ግጭት በቅማንትና በአማራ ሕዝቦች ላይ ሞት፣ መፈናቀልና ንብረት መውደም መከሰቱ የቅርብ ጊዜ ትውስታ መሆንን አመልክተዋል።
በጎንደርና አካባቢው መስከረምና ጥቅምት 2012 ዓ.ም ላይ የተከሰተው ግጭት ከማዕከላዊ መንግሥቱ በተገፋው የሕወሓት ቡድን እየተደገፈ የአካባቢውን ሰላምና ፀጥታ ማደፍረሱን የክልሉ መንግሥት በወቅቱ ማሳወቁን ጠቅመው፣ በዚህም ከ57 ሺህ በላይ የቅማንትና የአማራ ዜጎች በመፈናቀላቸው የክልሉ መንግሥት ድጋፍ በማሰባሰብና ቤታቸውን በመገንባት ሁለቱንም ህዝቦች ወደ ነበሩበት አካባቢ እንዲመለሱ ማድረጉን አስታውቀዋል።
የተፈጠረውን ግጭት የክልሉ ፀጥታ ሃይል ከቅማንትና የአማራ ሕዝቦች ጋር በመተባበር በመፍታቱ አሁን ላይ በሰላም አብረው እየኖሩ መሆናቸውንም ገልፀዋል።
ሪፖርቱ በግጭቱ የቅማንት ማህበረሰብ ላይ ብቻ ጉዳት እንደደረሰ አድርጎ ማቅረቡና የሞቱ፣ የተሰደዱና ንብረታቸው የወደመባቸውን የአማራ ሕዝቦችን የረሳ መሆኑ ሚዛናዊናነት የጎደለውና አድሎአዊ ለመሆኑ ማሳያ መሆኑንም አመልክተዋል።
ሪፖርቱ ሲዘጋጅ የአማራ ክልል መንግሥት ሃሳብ ያልተካተተበት በመሆኑ፣ በአማራና በኦሮሚያ ክልል ላይ በማተኮሩና የክልሉና የፌደራል መንግሥታት ችግሩን ለመፍታት የሄዱበትን ርቀትና የመጣውን ለውጥ የሚያሳይ ባለመሆኑ ተቀባይነት እንደሌለው ተናግረዋል።
አምነስቲ ኢንተርናሽናል ሪፖርቱን ሲያዘጋጅ ከክልሉ ሰላምና ደህንነት ቢሮ መረጃ አሰባስቤያለሁ ቢልም ቢሮው የሰጠውን ማስረጃ ወደ ጎን በመተው በራሱ ፍላጎት ያዘጋጀው መሆኑን ጠቁመዋል።
ከዚህ ጋር ተያይዞ በተመሳሳይ ሁኔታ በርካታ የአማራ ዜጎች ከኦሮሚያ፣ ቤንሻንጉልና ሌሎች ክልሎች መፈናቀላቸውን እየታወቀ በሪፖርቱ አለመካተቱ የድርጅቱን አድሎአዊ አሠራር ፍንትው አድርጎ የሚያሳይ መሆኑን አስታውቀዋል።
አምነስቲ ኢንተርናሽናል ግጭት ተፈፀመባቸው በተባሉ ቦታዎች የአማራ ተፈናቃዮች፣ መሠረታዊ የሆኑ የክልሉ መንግሥት አመራሮች እና ተቋማት ተጠይቀው ተገቢ መረጃ ተሰብስቦ ሳይካተት ሚዛናዊነት በጎደለው ሁኔታ መግለጫ መስጠቱ መታረም እንዳለበት አመልክተዋል።
አምነስቲ ኢንተርናሽናል የክልሉ መንግሥት እና የፌደራል መንግሥት የሠሩትን ሥራ እውቅና በመንፈግ አንድ ወገንን ማዕከል አድርጎ ሪፖርቱን ማዘጋጀቱ ለሪፖርቱ ሚዛናዊ አለመሆን ማሳይ እንደሆነም አመልክተዋል። ድርጅቱ ያወጣውን መግለጫ እንደገና እንዲመለከተው ጠይቀዋል።አዲስ ዘመን ግንቦት 24/2012በጋዜጣው ሪፖርተር